ผู้ถือหุ้น HL โหวตฉลุยปันผล 0.18 บ. รับเงิน 11 พ.ค.นี้
ผู้ถือหุ้น HL โหวตฉลุยควัก 48.96 ล้านบาท ปันผล 0.18 บ./หุ้น เตรียมรับเงิน 11 พ.ค.66 ฟากผู้บริหาร “ภก.ธัชพล ชลวัฒนสกุล” วางแผนเปิดสาขาใหม่ 14 แห่ง สิ้นปีครบ 50 แห่ง เปิดตัวผลิตภัณฑ์ใหม่อีก 5-10 รายการ มั่นใจหนุนรายได้ปีนี้เติบโต 20%
ผู้ถือหุ้น HL โหวตฉลุยปันผล 0.18 บ. รับเงิน 11 พ.ค.66 เร่งเครื่องเปิดสาขาใหม่ครบ 50 แห่ง เปิดตัวผลิตภัณฑ์ใหม่ หนุนรายได้ปีนี้โต 20%
17 เม.ย. 2566

ภก.ธัชพล ชลวัฒนสกุล ประธานเจ้าหน้าที่บริหาร บริษัท เฮลท์ลีด จำกัด (มหาชน) หรือ HL เปิดเผยว่า ที่ประชุมสามัญผู้ถือหุ้นประจำปี 2566 มีมติอนุมัติการจัดสรรกำไรส่วนหนึ่งจากผลประกอบการปี 2565 ไว้เป็นทุนสำรองตามกฎหมายเป็นเงินจำนวน 5,660,259 บาท และจ่ายเงินปันผลจากกำไรสะสมและกำไรสุทธิจากผลการดำเนินงานประจำปี 2565 ให้แก่ผู้ถือหุ้นในอัตรา 0.18 บาทต่อหุ้น รวมเป็นเงินทั้งสิ้น 48,960,000 บาท โดยกำหนดจ่ายเงินปันผลในวันที่ 11 พฤษภาคม 2566
สำหรับแผนในปี 2566 บริษัทฯตั้งเป้ารายได้เติบโตมากกว่า 20% จากปีก่อน โดยบริษัทฯมีแผนเปิดสาขาใหม่อีก 14 แห่ง ซึ่งเน้นในพื้นที่กรุงเทพมหานครและปริมณฑลทำให้ภายในสิ้นปีนี้จะมีสาขารวมทั้งสิ้น 50 สาขา จากปีก่อนที่มีสาขารวม 36 สาขา  โดยแต่ละสาขาจะมีขนาดพื้นที่แตกต่างกัน โดยพื้นที่ประมาณ 70-80 ตารางเมตร คาดว่าจะใช้งบลงทุนราว 2 ล้านบาทต่อสาขา ขนาด 80-150 ตารางเมตร จะใช้งบลงทุน 2-3.5 ล้านบาทต่อสาขา และขนาด 150-300 ตารางเมตร ใช้งบลงทุน 3.5-6 ล้านบาทต่อสาขา โดยตั้งแต่ต้นปี 2566 บริษัทฯ ได้เปิดร้านขายยาแบรนด์ iCare ไปแล้ว 3 แห่ง ที่ตลาดเสรี พุทธมณฑล สาย 5, ท่าอิฐ นนทบุรี และตลาดธันยา อ้อมใหญ่ และปัจจุบันอยู่ระหว่างดำเนินการอีก  2 สาขา ซึ่งคาดว่าจะเปิดร้านขายยาได้ในไตรมาส 2/2566
“ปีนี้เรายังคงไม่หยุดนิ่งที่จะพัฒนาผลิตภัณฑ์นวัตกรรมอย่างต่อเนื่อง ภายใต้บริษัท เฮลทิเนส จำกัด ที่ HL ถือหุ้นในสัดส่วน 100% โดยคาดว่าจะเห็นการขึ้นทะเบียนผลิตภัณฑ์นวัตกรรมใหม่ และเตรียมเปิดตัวผลิตภัณฑ์ใหม่อีกประมาณ 5-10 รายการ ซึ่งส่วนนี้จะเข้ามาเสริมยอดขายและการเติบโตของบริษัทฯให้แข็งแกร่งต่อไป” ภก.ธัชพล กล่าวในที่สุด